Избирачица/21
ТРЕЋИ ЧИН

Трем у кући Тимићевој. Чује се свирка.

ПРВА ПОЈАВА

ТИМИЋ И ТИМИЋКА

(Улете обоје у собу и баце се на канабета)
ТИМИЋ: Уф! Ала сам се уморио!
ТИМИЋКА: А тек ја! Трчи овамо! Трчи онамо, послужи овде, послужи онде!
ТИМИЋ: Једва сам чекао да почну играти да одморим своје старе кости! А ти, жено?
ТИМИЋКА: Ја? Ја немам старе кости! Ја би' могла сасвим лако играти, ал' немам тенцера!
ТИМИЋ: Море, жено, зар се ти нећеш никада опаметити!
ТИМИЋКА: Зашто сада опет да се опаметим? Нећу да се опаметим!
ТИМИЋ: Та, ко мислим, требало би да увидиш да за тебе није игра!
ТИМИЋКА: Није више за мене? Охо, старче!
ТИМИЋ: Охо, бако! Ти си канда заборавила да си се венчала године...
ТИМИЋКА: Манимо се година! Женске немају година! Године су мушки послови, а ми се женске не мешамо у мушке послове!
ТИМИЋ: Зато ти опет можеш имати...
ТИМИЋКА: Ено, музика је престала! Брзо да забављамо госте! (Оду.)

Избирачица